माइकल जकीनो
माइकल जकीनो (अंग्रेज़ी: Michael Giacchino; जन्म: १० अक्टूबर १९६७) एक अमेरिकी संगीतकार हैं, जो फिल्मों, टीवी और वीडियो गेम के लिए संगीत देने के लिए जाने जाते हैं। जकीनो ने एक अकादमी पुरस्कार, एक प्राइमटाइम एमी पुरस्कार और तीन ग्रैमी पुरस्कार जीते हैं। जकीनो को मुख्यतः निर्देशक जे जे अब्राम्स के साथ उनके सहयोग के लिए जाना जाता है, जिनके साथ उन्होंने टेलीविज़न सीरीज़ एलियास, लॉस्ट तथा फ्रिंज में, और फ़िल्म मिशन: इम्पॉसिबल III, सुपर ८, स्टार ट्रेक और इसके सीक्वल स्टार ट्रेक इनटू डार्कनेस में काम किया है। उनकी अन्य फिल्मों में द इनक्रेडिब्ल्स, रैटाटुई, अप, डॉन ऑफ़ द प्लैनेट ऑफ़ द एप्स, जुरासिक वर्ल्ड, इनसाइड आउट, ज़ूटोपिआ, डॉक्टर स्ट्रेंज, रोग वन, स्पाइडर-मैन: होमकमिंग और कोको शामिल हैं। उन्होंने वीडियो गेम श्रृंखला मेडल ऑफ ऑनर और कॉल ऑफ ड्यूटी के लिए भी संगीत की रचना की है।